Austraalia, lavastaja: Adam Elliot, osades: Toni Collette, Philip Seymour Hoffman    Savianimatsioon kummalisest kirjavahetusest kahe veelgi kummalisemat elu elava tegelase, noore Austraalia tüdruku ja rea eri foobiate küüsis vaevleva keskealise mehe vahel.    Miks aasta paremikus? Olgu mainitud, et aasta parima animatsiooni aunimetus olgu siinkohal "Üles" ja "Mary ja Maxi" vahel jagatud. Mõlemad on helged ja positiivsed lood, ent kui "Üles" on enam perekondlik meelelahutaja, siis "Mary ja Max" kohati omajagu mürgine ning püsivalt irooniline film elu kummalisusest ja seda eriti vahetult kogevatest omanäolistest karakteritest. Detailne, ent omanäoline pilt ja kohati nilbuse piiril naljad ei pruugi olla igaühe tass teed, nagu ka tihti ridade vahele peidetud sisuline õpetlikkus ja ebakonventsionaalsed lahendused, ent siinkirjutaja meelest on filmi aasta parima animatsiooni Oscari nominatsioonist ilma jätmine vaat et kuritegu.    Parim: Väikesed detailid ja kaootilised mõtteterad, mida film teravmeelsel ning poliitiliselt ebakorrektsel kombel pakub.